Volvo PV444/544

Το Volvo PV είναι μια σειρά από δίθυρα μοντέλα αυτοκινήτων τεσσάρων επιβατών — το PV444 και το PV544 — που κατασκευάστηκε από τη Volvo από το 1947 έως το 1965.

 Ονομασία 

Το «PV» σήμαινε ήδη personvagn, δηλαδή επιβατικά αυτοκίνητα, σε προηγούμενα μοντέλα. Το «444», σύμφωνα με το περιοδικό πελατών Ratten εκείνη την εποχή, σήμαινε 4 κυλίνδρους, 40 ίππους και 4 θέσεις.

 Ιστορικό 

Κατά τα πρώτα στάδια του Β' Παγκοσμίου Πολέμου, η Volvo αποφάσισε ότι ένα νέο, μικρότερο αυτοκίνητο που θα μπορούσε να προσφέρει καλή οικονομία καυσίμου θα διασφάλιζε το μέλλον της εταιρείας. Η έλλειψη πρώτων υλών κατά τη διάρκεια του πολέμου οδήγησε τα ανώτατα στελέχη της εταιρείας στο συμπέρασμα ότι το αυτοκίνητο θα έπρεπε να είναι μικρότερο και επίσης περιέπλεξε την ικανότητα της Volvo να παράγει μαζικά το προϊόν. Οι σχεδιαστικές αρχές της Volvo βασίστηκαν στις αμερικανικές της εποχής: λειτουργικό μέγεθος, απλή κατασκευή, μεγάλη ανθεκτικότητα.

Το 1944, όταν το αυτοκίνητο παρουσιάστηκε τελικά σε ένα διψασμένο για αυτοκίνητα κοινό, η ανταπόκριση ήταν πολύ θετική και οι παραγγελίες από τον σουηδικό πληθυσμό έφτασαν σε υψηλά επίπεδα.

Ωστόσο, λόγω των δυσμενών συνθηκών της τότε εποχής, χρειάστηκε τελικώς να περάσουν άλλα τρία χρόνια για να ξεκινήσει η μαζική παραγωγή του. Λόγω ελλείψεων υλικών αμέσως μετά τον πόλεμο, η παραγωγή ξεκίνησε πολύ αργά. Η πραγματική παραγωγή κατάφερε να ξεκινήσει μόλις το 1947 με ένα ισχνό νούμερο, μόλις 1.920 αυτοκίνητα. Το επόμενο έτος, κατασκευάστηκαν 2.176 αντίτυπα. Στα επόμενα χρόνια, ωστόσο, η παραγωγή επιταχύνθηκε ραγδαία και συνολικά 440.000 μονάδες και των δύο μοντέλων (PV444 και PV544) κατασκευάστηκαν έως τη λήξη της παραγωγής το 1965, 55 φορές περισσότερες από ό, τι είχε αρχικά προγραμματιστεί.

Το PV υπήρξε το πρώτο μοντέλο της Volvo με αυτοφερόμενο αμάξωμα, δηλαδή ενιαίο δομικό σύνολο. Έφερε ένα τυπικό για τα στάνταρ της τότε εποχής 3-τάχυτο μηχανικό κιβώτιο, με την 1η ασυγχρόνιστη.

Το PV κέρδισε γρήγορα τη φήμη του ότι είναι ισχυρό και στιβαρό αυτοκίνητο, αν και ο σχεδιασμός του ήταν συντηρητικός και θεωρήθηκε ξεπερασμένος από νωρίς στην εμπορική του πορεία. Το PV διαγωνίστηκε επίσης με επιτυχία, στην αμερικανική κατηγορία SCCA αλλά και διεθνώς, με ένα μεταχειρισμένο PV544 που κέρδισε αξέχαστες νίκες στο Safari Rally το 1965. Κανένα PV 544 δεν κατασκευάστηκε το 1966.

Το 1955, η Volvo άρχισε να εξάγει τα οχήματά της στη Βόρεια Αμερική για πρώτη φορά.

Στις 25 Αυγούστου 1958, εμφανίστηκε το μοντέλο PV544, το οποίο ήταν μια περαιτέρω εξέλιξη του PV444. Εκείνη την εποχή, κανείς δεν περίμενε ότι το μοντέλο θα συνέχιζε να κατασκευάζεται, καθώς μάλιστα ο διάδοχος, το Volvo P120, ευρύτερα γνωστό ως Volvo Amazon, ήταν ήδη διαθέσιμο για αγορά. Ωστόσο, το PV ήταν φθηνότερο και, προς μεγάλη ενόχληση των οδηγών του Amazon, ταχύτερο χάρη στην καλύτερη αεροδυναμική, έτσι ώστε η ζήτηση παρέμεινε ισχυρή.

Η παραγωγή του PV έληξε τον Οκτώβριο του 1965, αν και μερικά αντίτυπα πουλήθηκαν το 1966 και ονομάστηκαν έτσι, αλλά η τελευταία σεζόν (model year, έτος μοντέλου) ήταν του 1965. Αντικαταστάθηκε από το Volvo Amazon του 1956 - 1970.

 Παραπομπές 

 Εξωτερικοί σύνδεσμοι 

 Commercial chassis
 Pictures and Article about a PV444 in Uruguay

Κατηγορία:Μοντέλα Volvo
Κατηγορία:Αυτοκίνητα ράλλυ